Freden i Nöteborg
Freden i Nöteborg, fredsslutning i 1323 mellem Sverige og Novgorod. Den afsluttede en krigsperiode, hvor Sverige havde forsøgt at få kontrol over flodvejene til Novgorod gennem Ladogasøen. Nu deltes Det Karelske Næs af en grænse, der i dele af sit forløb forblev Finlands grænse mod Rusland indtil 1940/44. Mod nord afgrænsede en dobbelt grænse langs de store vandskel en alminding, hvor begge parter, sammen med Norge, forbeholdt sig en traditionel ret til handel med og beskatning af samer. Dette førte især i 1500-t. til stridigheder mellem Sverige og Rusland.